Pernille Sams (KF), 1999-11-17:
Der er næppe nogen, der vil anfægte, at det er helt afgørende vigtigt, at det er attraktivt for vidensmedarbejdere at arbejde i Danmark for danske virksomheder.
Det er helt afgørende for disse virksomheders muligheder for at trives i Danmark og helt afgørende for deres muligheder for at få succes her i landet. I takt med den stadig skarpere internationale arbejdsdeling, vi er en del af, bliver videnintensiv produktion og fastholdelse af vidensmedarbejdere et stadig vigtigere tema.
Her ligger nøglen til fremtidig velfærd og fremtidige arbejdspladser i Danmark.
Herved kan vores høje lønniveau retfærdiggøres, fordi der tilføres andet end manuel arbejdskraft.
På trods af denne erkendelse, som næsten alle deler, er det ikke muligt at få regeringen til at erkende, at hvis vi skal nå dette mål, skal der også handlinger bag, og det er nu.
Regeringen er fyldt med gode ord og positivt forstående vendinger, men det er i disse år, de nye virksomheder skal etableres, eller de eksisterende nye virksomheder skal vokse.
Det er alt, alt for dyrt for samfundet at tøve og lade sig styre af småmisundelige hensyn og forbehold, som gentages i det uendelige, som regeringen nu har gjort siden sidste år.
Jeg vil gerne understrege, at vi på ingen måde ønsker eller efterlyser hverken huller eller skattefri foræringer.
Vi foreslår heller ikke at gøre medarbejderaktier eller stifteraktier skattefri, som man umiddelbart skulle tro det, når man hører på regeringens evindelige rygmarvsafvisninger af disse forslag.
Nej, vi foreslår såmænd blot ydmygt, at beskatningen kommer, samtidig med at en eventuel gevinst realiseres.
Det vil sige, ikke når man modtager aktierne, men først når man sælger aktierne.
Derved vil man ikke forhindre medarbejdere i at sige ja til muligheden for medarbejderaktier.
De vil ikke blive beskattet på forhånd uden at have noget at betale skatten med; de skal såmænd bare betale skatten, når de får gevinsten - et fair og retfærdigt princip for alle.
Der er rejst spørgsmål om, hvad der sker i forbindelse med grænseoverskridende aktiviteter.
Skatteministeren har tidligere oplyst, at der kan være problemer med nogle få personer, nemlig dem, som bor i udlandet, men arbejder her i landet, og de vil så blive beskattet i deres bopælsland
, når der er tale om aktieindkomst.
Men ligesom jeg har sagt det tidligere, så har vi absolut ingen ønske om at oprette huller i vores skattesystem.
Det mener vi heller ikke vi gør med det her forslag, men hvis nogen har en anden opfattelse, så vil vi gerne have præsenteret hullerne, og vi vil gerne have præsenteret alternative muligheder, så vi kan stoppe hullerne eller undgå hullerne fra starten.
Og regeringen kan for vores skyld endda selv få lov til at formulere lovteksten, så den ikke kan misbruges, så der ikke er nogen huller, blot man fastholder principperne, som de er præsenteret her i forslaget, og som et flertal i Folketinget helt åbenlyst går ind for.
Jeg vil gerne sige tak for både de forudsigelige gentagelser af regeringspartiernes afvisninger, som vi også fik her i dag, men først og fremmest vil jeg gerne sige tak for de mange positive tanker, som er kommet, og som klart viser, og det må også vise skatteministeren, at der er et flertal i Folketinget, der ønsker, at dette problem skal løses.
Der er ingen af partierne, der ønsker at oprette huller, men der er et stort, bredt ønske om at få løst den problemstilling, der er skitseret.
Jeg var meget glad for SF's åbne holdning til sagen.
Partiet har turdet tænke i stedet for som regeringspartierne bare bevidstløst at afvise og reagere negativt, men jeg synes, det var en særdeles konstruktiv holdning, fru Christine Antorini præsenterede fra SF, og der er ikke meget af det, fru Christine Antorini sagde, som skiller os ad.
Jeg er meget enig i, at det er alt for nemt, når regeringen nu igen bruger lejligheden til bare at afvise og skyde forslagene ned og sige, at de har deres egne tanker. Men så lad os dog få disse tanker at se.
Man kan ikke blive ved med folketingsår efter folketingsår at sige, man har
noget bedre i ærmet, og så holde det hemmeligt.
Så jeg vil meget opfordre skatteministeren til, når han nu igen siger, at disse forslag ikke er tilstrækkelig gode: Så lad os få de gode, rigtige forslag på bordet, så vi kan se alternativet. Det må også være svært for den radikale ordfører, hr. Morten Helveg Petersen, at blive ved med bare at afvise - gå ud og være positive i aviserne over for at få løst denne problemstilling, men så afvise, lige så snart det havner i Folketingssalen.
Lad os få et konkret forslag, som vi kan tage stilling til.
Nu har vi i alt for lang tid bare hørt de pæne tanker, men lige så snart der så præsenteres konkrete forslag, som vi gør her, så siger regeringen, at der er for mange huller i det.
Lad os få et forslag uden huller, som løser problemstillingen, så er jeg sikker på, at Folketinget vil være meget positiv over for det.
Vi modtager gerne alle forbedringsforslag til de to eksisterende forslag, som ligger på bordet.
Ethvert forbedringsforslag vil være positivt, og ethvert forbedringsforslag eller ethvert hullappeforslag, som regeringen mener der er brug for, synes vi at de skulle komme med under udvalgsarbejdet, så det her udvalgsarbejde i år kan blive afsluttet med, at vi kan få vedtaget nogle principper for, hvordan vi ønsker at arbejde videre med de her sager, så regeringen kan komme med et egentligt lovforslag på området, helst i den nuværende folketingssamling, det vil sige i foråret næste år.